**IZVJEŠĆE NEZAVISNE EVALUACIJE PROJEKTA**

**„PSIHOSOCIJALNA REHABILITACIJA OVISNIKA“**

**UDRUGE SAN PATRIGNANO SPLIT**

**Izvješće izradila:**

**Dr.sc. Anka Kekez Koštro**

**Studeni 2019.**

**UVOD U EVALUACIJU**

Projekt „ Psihosocijalna rehabilitacija ovisnika“ provodila je udruga „San Patrignano“ od 1. Studenoga 2018. do 1. Studenoga 2019. Financiran je sredstvima Ministarstva socijalne politike i mladih u iznosu od 160.000 kn temeljem poziva za prijavu trogodišnjih programa udruga u području resocijalizacije i rehabilitacije ovisnika (2016.-2018.) . Ovo je treća godina provedbe programa.

Cilj završne evaluacije (vrednovanja) predmetnog projekta je nepristrana ocjena do koje mjere je intervencija ostvarila svoje zadane ciljeve te utvrđivanje faktora koji su (one)omogućili postizanje istih. Na evaluaciju treba gledati kao na primijenjeno istraživanje koje omogućava formuliranje utemeljenih zaključaka i preporuka, usmjerenih prema projektnom timu i davatelju bespovratnih sredstva. U evaluacijskom postupku koriste se OECD DAC kriteriji, definirani kao: relevantnost, djelotvornost/efektivnost, učinkovitost/efikasnost i održivost.

Evaluacijski kriteriji Odbora za pomoć u razvoju (DAC) Organizacije za ekonomsku suradnju i razvoj (OECD) predstavljaju najbolju međunarodnu praksu u evaluacijskim istraživanjima i predstavljanju njihovih nalaza.

**RELEVANTNOST**

*Relevantnost odgovara na pitanje primjerenosti ciljeva i ukupnog dizajna projekta u odnosu na društvene probleme koje projekt nastoji riješiti u svojem užem i širem okruženju, kao i primjerenost izbora projektnih partnera/suradnika. Kroz ovaj kriterij daje se također osvrt na sukladnost projekta s relevantnim strateškim i pravnim dokumentima na međunarodnoj, nacionalnoj, regionalnoj i lokalnoj razini.*

Među vodećim javnozdravstvenim problemima u svijetu, Europi, kao i u Republici Hrvatskoj, i dalje se nalazi zlouporaba droga. Na svjetskom pa tako i europskom tržištu, iz godine u godinu tržište droge se razvija, te je sve veći broj psihoaktivnih tvari, uglavnom novih sintetičkih droga. Tijekom 2015. ***na području EU*** pojavilo se 98 (2014.: 101) novih spojeva koji oponašaju učinke „klasičnih“ droga (www.mup.hr). Najčešća meta su mladi ljudi u razdoblju adolescencije. Droge djeluju na mozak stimulirajuće, na način da se potiče izlučivanje dopamina i serotonina, pri čemu dolazi do osjećaja ugode, izbjegavajući pri tom teške životne situacije u kojima se nalaze, a dovode do osjećaja anskioznosti, tjeskobe, usamljenosti ili depresivnosti.

Put u ovisnost sadrži nekoliko faza, a započinje prvim korakom - probom. Nadalje obično mladi nastavljaju na nagovor društva (okoline) u kojem se nalaze, te su u sve češćem doticaju sa psihoaktivnim tvarima. Nakon toga slijedi faza navike, te faza ovisnosti na kraju – ujedno dovodi do težih oštećenja neurona u mozgu. Kroz sve navedene faze moguće reagirati „na vrijeme“, te omogućiti prevenciju. Kako se faze dalje razvijaju, sve je teže udaljiti osobu iz svijeta opijata, te je vratiti na „pravi put“. Uzimanje droga je često povezano s drugim rizičnim ponašanjima i/ili ovisnostima kao što je pušenje, alkoholizam, igre na sreću, nepotrebno i neodgovarajuće uzimanje lijekova, ali i s nizom medicinskih, društvenih i psiholoških problema. Glavni povod uzimanja najčešće se navodi utjecaj vršnjaka ili partnera, slijedi znatiželja, te psihološki problemi ili zabava.

***U Hrvatskoj***, prosječna dob za prvo eksperimentiranje s drogama je 15,9, dok je prosječna dob prvog uzimanja heroina 20 godina; slijedeći 20,8 godina za intravenoznu primjenu i 25,5 je dob kada se prvi put ulazi u neki tretman za liječenje ovisnosti. To znači da između prvog konzumiranja droge do prvog kontakta sa službama za liječenje ovisnosti prođe 10 godina.

**Suzbijanja zlouporabe droga na europskom području**

***Procjenjuje se da je u 2017. godini 271 milijun osoba ili 5.5% svjetske populacije u dobi od 15 do 64 godine koristilo droge u prethodnoj godini.*** Iako je to slično procjenama iz 2016. godine, dugoročni pregled otkriva da je broj ljudi koji koriste droge sada 30% veći nego što je bio 2009. godine. Izvor: Priopćenje UNODC-a, 26. lipnja 2019. Godine, SVJETSKO IZVJEŠĆE O DROGAMA (WDR) 2019.]

U Europskoj uniji je otprilike 96 milijuna ili 29 % odraslih osoba (u dobi od 15 do 64 godine) tijekom života probalo nezakonite droge. Iskustvo uporabe droga češće navode muškarci (57,8 milijuna) nego žene (38,3 milijuna). Droga koja se tijekom života najčešće konzumirala jest kanabis (55,4 milijuna muškaraca i 36,1 milijun žena), dok su mnogo niže procjene o uporabi kokaina (12,4 milijuna muškaraca i 5,7 milijuna žena), MDMA-a (9,3 milijuna muškaraca i 4,6 milijuna žena) i amfetamina (8,3 milijuna muškaraca i 4,1 milijun žena). Razine uporabe kanabisa tijekom života znatno se razlikuju među pojedinim zemljama, a kreću se od približno 4 % odraslih osoba na Malti do 45 % odraslih osoba u Francuskoj.

Podatcima o uporabi droga za prethodnu godinu pruža se uvid u nedavnu uporabu droga koja je uglavnom prisutna među mlađim odraslim osobama. Procjenjuje se da je 19,1 milijun mlađih odraslih osoba (u dobi od 15 do 34 godine) u Europi tijekom prethodne godine konzumiralo droge (16 %), pri čemu je broj muškaraca (20 %) koji su to naveli dvostruko veći od broja žena (11 %).

*Izvor: Europsko izvješće o drogama 2019.,Europski centar za praćenje droga i ovisnosti o droga, 2019.*

**Suzbijanja zlouporabe droga na nacionalnom području**

Podaci o osobama liječenim zbog ovisnosti o psihoaktivnim drogama u Hrvatskoj prikupljaju se u Hrvatskom zavodu za javno zdravstvo (HZJZ), pri Odsjeku za praćenje ovisnosti s registrom osoba liječenih zbog zlouporabe psihoaktivnih droga.

***Prema najnovijim podacima iz nacionalnog Registra osoba liječenih zbog zlouporabe psihoaktivnih droga tijekom 2018. godine u zdravstvenim je ustanovama Hrvatske zabilježena 6.831 osoba liječena zbog zlouporabe, odnosno zbog ovisnosti o psihoaktivnim drogama.*** Po prvi put na liječenje je u toj godini došlo 869 osoba (12,7 %). Na obrascu Pompidou bilježe se sredstva zbog kojih osobe dolaze na liječenje, a najviše njih došlo je zbog opijata kao glavnih sredstava ovisnosti. Opijate je uzimalo 5.469 osoba, od kojih je 154 bilo prvi put na liječenju.

***Analiza podataka po županiji stanovanja na temelju stopa liječenih osoba na 100.000 u radno aktivnoj dobi (15-64 godine) pokazuje da ih je najviše bilo u Zadarskoj (500,7) i Istarskoj županiji (493,1), potom Šibensko-kninskoj (432,6), Gradu Zagrebu (350,2), Splitsko-dalmatinskoj (331,6), Primorsko-goranskoj (311,0) te Dubrovačko-neretvanskoj županiji (233,9).*** Za cijelu je Hrvatsku stopa iznosila 236,7 na 100.000 stanovnika.

Prema podacima o spolu i dobi liječenih ovisnika, većinu liječenih osoba kao i prethodnih godina čine muškarci. Omjer muškaraca i žena iznosi 4,7 : 1. Kao i u cijeloj Europi, i u Republici Hrvatskoj ovisnička populacija sve više stari, zbog čega prosječne dobi liječenih osoba (muškaraca i žena) pokazuju trend rasta. Budući da se bilježe osobe liječene zbog zlouporabe i ovisnosti o svim psihoaktivnim drogama, raspon godina je vrlo velik. Najmlađa zabilježena osoba je imala 14, a najstarija 73 godine.

Iako osobe zabilježene u Registru uzimaju više psihoaktivnih sredstava, poznato je zbog kojeg sredstva najprije dolaze na liječenje. ***Tako su opijati bili glavno sredstvo liječenja za 80% osoba, dok je marihuana bila glavno sredstvo kod njih 14%, stimulativna sredstva u 1,9% slučajeva, kokain 1,8%, sedativi 1,7%, a zbog ostalih psihoaktivnih sredstava liječilo se 0,6% osoba.***

*Izvor podataka: Registar osoba liječenih zbog zlouporabe psihoaktivnih droga, Hrvatski zavod za javno zdravstvo, 26. lipnja 2019.*

Kod značajnog broja osoba koje koriste droge i koje ih intravenozno uzimaju javlja se povećani rizik za dobivanje infekcija, kao što su hepatitis C, B i HIV.

U razdoblju od 2006. do 2013. godine udio hepatitis B pozitivnih osoba u razdoblju od 2011. do 2013. gotovo je na istoj razini (2011. :67%; 2012:70%, 2013. :70%).

Podatci o rezultatima testiranja na hepatitis C pokazuju da je njegov udio i dalje visok, višestruko veći no što se procjenjuje za opću populaciju. U odnosu na 2012. godinu kad je bio 39,2% udio se smanjio i iznosi 31,8%, dok je udio testiranih osoba u istom razdoblju neznatno smanjen (2012. :74%, 2013. :73%).

Udio HIV pozitivnih osoba već je dulji niz godina niskih vrijednosti i stabilnog trenda i iznosi 0,5%. U 2013. godini se smanjio na 0,3%. Udio testiranih osoba na HIV u promatranom razdoblju od 2011. do 2013., povećava se (2011. :71%; 2012:74%, 2013. :75%). ***Od 1985. godine do kraja 2017. godine u Hrvatskoj je ukupno (kumulativ) zabilježeno 1540 osoba zaraženih HIV-om, ukupno je u tom razdoblju registrirano 500 osoba oboljelih od AIDS-a.***

Svjetska zdravstvena organizacija (SZO) procjenjuje da oko 16 milijuna ljudi koristi drogu intravenozno te da među njima 3 milijuna živi s HIV-om. U prosjeku, jedna od deset novih HIV infekcija uzrokovana je ubrizgavanjem droga te se u dijelovima istočne Europe i središnje Azije preko 80% svih infekcija HIV-om odnosi na uporabu droga. SZO je u srpnju 2014. godine objavila Konsolidirane smjernice o prevenciji HIV-a, dijagnozi, liječenju i skrbi za ključne populacije koje se nastavljaju na Tehničke smjernice za države kako postaviti ciljeve za postizanje univerzalnog pristupa prevenciji HIV-a, liječenju i skrbi za intravenozne korisnike droga, koje su pripremili SZO, UNAIDS i UNODC 2009. godine.

 U posljednjih 10 godina prosječno se godišnje registrira 65 novih slučajeva zaraze HIV-om (godišnja učestalost HIV infekcije na milijun stanovnika kreće se u rasponu od 12-19/1 milijun). U ukupnom broju oboljelih od HIV/AIDS-a i dalje dominiraju muškarci (86%). HIV/AIDS se registrira gotovo isključivo unutar grupa povećanog rizika (muškarci koji imaju spolne odnose s muškarcima, ovisnici koji intravenozno ubrizgavaju droge, osobe koje plaćaju ili naplaćuju seksualne usluge, koje imaju veliki broj partnera i/ili često mijenjaju partnere, stalni partneri/partnerice inficiranih HIV-om). Prema podacima epidemioloških istraživanja, godišnjeg izvještaja laboratorija i Registra osoba liječenih zbog zlouporabe psihoaktivnih droga, prevalencija HIV infekcije u grupi opijatskih ovisnika već je dulji niz godina niskih vrijednosti i stabilnog trenda, manja od 1%, što je znatno više nego se procjenjuje za opću populaciju, ali ipak zadovoljavajuće u usporedbi s mnogim drugim europskim zemljama. Iako se Hrvatska svrstava među zemlje niske učestalosti HIV-a, HIV infekcija i AIDS su bolesti od javnozdravstvenog interesa.

**Relevantne javne politike na području ovisnosti**

Nacionalnom strategijom suzbijanja zlouporabe droga (2012.-2017.) predviđa se niz mjera usmjerenih ponovnom uključivanju ovisnika u društvenu zajednicu nakon uspješno završenog programa rehabilitacije. Postupak liječenja i odvikavanja od ovisnosti o drogama je dugotrajan proces koji treba sagledavati s medicinskog, psihološkog i socijalnog aspekta, kako pri planiranju i izradi programa liječenja tako i prilikom tretmana ovisnika o drogama. Nakon završenog programa liječenja, ovisnici se često ne mogu uspješno uklopiti u društvenu sredinu zbog niza razloga, poput stigmatizacije, marginalizacije i socijalne isključenosti. Većoj uspješnosti provedbe programa suzbijanja zlouporabe droga i liječenja ovisnika o drogama pridonosi i kvalitetna provedba programa socijalne integracije ovisnika u zajednici, koja uz resocijalizaciju ovisnika o drogama i njihovo ponovno uključivanje u društvo treba biti logičan slijed psihosocijalne rehabilitacije. S tim ciljem Ured za suzbijanje zlouporabe droga inicirao je i Projekt resocijalizacije ovisnika o drogama, koji su završili neki od programa rehabilitacije i odvikavanja od ovisnosti u terapijskoj zajednici ili zatvorskom sustavu, te ovisnika koji su u izvanbolničkom tretmanu i duže vrijeme stabilno održavaju apstinenciju i pridržavaju se propisanog načina liječenja, koji je usvojila Vlada Republike Hrvatske i koji se provodi od 2007. godine.

 Ne tako rijedak problem osoba koje su ovisnici je recidiv, pogotovo kod ovisnika o opijatima. Početno eksperimentiranje s opijatima postupno dovodi do sve učestalijeg uzimanja sredstva, što vremenom razvija pravu psihičku i fizičku ovisnost. Nakon nekog vremena konzumiranja javlja se „tolerancija“ na opijat, odnosno za postizavanje istog učinka potrebna je sve veća količina sredstva. Nakon višemjesečnog redovitog uzimanja opijata (heroin, danas sve više i metadon), ovisnik podređuje velik dio svog dana pribavljanju novca za nabavu droge, te se pritom ponaša asocijalno, pa i kriminogeno. S toga sama ovisnost o opijatima predstavlja svojevrstan životni stil, sa životnim ciljevima i ponašanjem usko vezanim za nabavku opijata – sredstva ovisnosti. Recidiv se često dešava nakon suočenja sa stvarnim životnim problemima, budući da je ranije ovisnik bio „u svom svijetu“ u kojem je naučio mehanizme ponašanja u kojima se emotivna bol, kao i svaka stresna situacija rješava uzimanjem sredstva ovisnosti.

 ***U novoj EU strategiji za droge (Eu drug strategy (2013-2020) se prvi put javlja pojam Recovery kao odgovor na gore izloženi problem recidiva.***

•U području II. Područje smanjenje potražnje kao jedna od jednako važnih mjera u nizu, a koje međusobno jačaju jedna drugu, osim mjera prevencije, ranog otkrivanja i intervencije, rizika i smanjenja šteta, tretmana, rehabilitacije, socijalne reintegracije navodi se i oporavak (“Recovery”). Ovaj pristup nastao je na temelju iskustva formaliziranog sustava “SMARTRecovery® UK”, koji nudi svjetovni pristup i temeljen je na psihološkim teorijama (SelfManagement AndRecoveryTraining). Cilj = pomoći pojedincima da dostignu apstinenciju od ovisnosti, da dostignu oporavak i vode smislen i zadovoljan život. Koriste motivacijske, bihevioralne i kognitivne metode. Ovisnost je disfunkcionalna navika, određene osobe imaju predispoziciju za ovisnička ponašanja. Oporavak se sastoji od 4 čimbenika: 1: jačanje i održavanje motivacije za apstinenciju, 2. suočavanje sa težnjom /žudnjom, 3. rješavanje problema (upravljanje mislima, osjećajima i ponašanjem); 4. ravnoteža životnog stila.

***Ovaj pristup se uvelike poklapa sa rehabilitacijskim tretmanom koji se provodi u terapijskoj zajednici San Patrignano u Italiji.***

 *Izvor Strategija suzbijanja zlouporabe droga (2010.) Ujedinjenog kraljevstva - “Smanjenje potražnje, ograničavanje ponude, izgradnja oporavka: pružanje podrške ljudima da žive život slobodan od droga” – eng. The 2010 drug strategy, ‘Reducing demand, restricting supply, building recovery: supporting people to live a drug-free life', dostupno na Internet stranici https://www. gov. uk/government/publications/drug-strategy*

**Kvaliteta života u Republici Hrvatskoj**

Na inicijativu Ureda za suzbijanje zlouporabe droga Vlade Republike Hrvatske, Edukacijsko-rehabilitacijski fakultet Sveučilišta u Zagrebu (ERF) proveo je istraživanje: „Ispitivanje kvalitete života studenata u Republici Hrvatskoj“ (Kovčo Vukadin, 2014).

Istraživanje se provelo na studentima, a svrha je stjecanje uvida u kvalitetu života redovitih studenata u Republici Hrvatskoj kroz nekoliko značajnih područja: zadovoljstvo studijem i studiranjem, zadovoljstvo životom, samopoštovanje, zdravstveni status (fizički i psihički), način provođenja slobodnog vremena te rizična ponašanja (u području spolnog života te uporabe sredstava ovisnosti). Cilj istraživanja je utvrđivanje prevalencije konzumiranja sredstava ovisnosti (alkohol, tablete za smirenje, tablete za poboljšanje koncentracije, neke nove droge, anabolički steroidi, marihuana ili hašiš, ecstasy, amfetamini, kokain, heroin i LSD), te životnu, godišnju i mjesečnu prevalenciju (Kovčo Vukadin, 2014). Također se želi steći uvid u dob prvog konzumiranja navedenih sredstava ovisnosti, učestalost konzumiranja, načinom na koje se opijati nabavljaju, kao i procjeni dostupnosti sredstava ovisnosti te motiva za konzumiranje droga. Istraživanje se provodilo 2013. i 2014. godine, na 1.880 redovitih studenata u dobi od 19 do 41 godine, putem anketa i on-line. Istraživanje je pokazalo da je kod redovnih studenata najzastupljenije konzumiranje alkohola i duhanskih proizvoda, a od ostalih sredstava ovisnosti: marihuana i hašiš (nešto manje od pola studenata je konzumiralo). Svaki četvrti student je konzumirao tablete za smirenje ili spavanje. Mjesečno se najviše konzumiraju alkohol i marihuana ili hašiš, a najčešće mjesto konzumiranja je kod prijatelja, vlastiti stambeni prostor ili u klubu (Kovčo Vukadin, 2014).

Dosadašnja istraživanja pokazuju da adekvatna uključenost roditelja u život mlade osobe, smanjuje rizik od eksperimentiranja sa psihoaktivnim tvarima, čak i kod najosjetljivije skupine - adolescenata. Istraživanje ESPAD-a (www.espad.org) provedeno na adolescentima je pokazalo da su glavni čimbenici koji doprinose povećanju rizika za ovisničkih ponašanja - roditelji (njihovi stavovi, navike, nadzor, stil odgoja, odnosi unutar obitelji i komunikacija), odnosno način na koji djeca doživljavaju obiteljsko okruženje i roditeljsko ponašanje.

Nacionalna strategija suzbijanja zloporabe droga u Republici Hrvatskoj za razdoblje od 2012. do 2017. godine također naglašava kako se preventivni programi u obiteljskom okruženju trebaju usmjeriti afirmaciji pozitivnog roditeljstva i biti osmišljeni za osnaživanje obitelji i uspostavljanje adekvatnijih odnosa, s ciljem povećanja uloge obitelji u prevenciji ovisnosti.

**NASTOJANJA PROJEKTA**

Ispitujući ciljeve, aktivnosti i rezultate i njihovu međusobnu koherentnost, ,možemo izvesti zaključke o učinkovitosti, efikasnosti i održivosti projekta. Treba uzeti u obzir činjenicu da rehabilitacijski tretman ovisnika traje 4 godine, a evaluira se projekt u trajanju od jedne godine. Stoga se pravi učinci tek očekuju.

Učinkovitost (efektivnost) ocjenjuje do koje mjere su ostvareni specifični cijevi projekta te s njima povezani rezultati i izlazni parametri (outputi). Posebna pažnja posvećuje se procjeni koristi koju je ciljna skupina imala od provođenja projekta. Definiraju se faktori (ne)uspješnosti u postizanju rezultata.

Djelotvornost (efikasnost) odnosi se na cjelokupnu procjenu načina upravljanja projektom, uključujući upravljanje financijama, ljudskim resursima, rokovima, postupke praćenja rezultata, te načine komunikacije, koordinacije i raspodjele zaduženja unutar užeg projektnog tima i između projektnih partnera/suradnika.

Održivost je ocjena vjerojatnosti zadržavanja koristi proizašlih iz projekta kod ciljane skupine nakon prestanka priljeva izvora financiranja iz ovog projekta, s naglaskom na procjenu postojanja vlasništva projektnog tima i partnera nad projektnim rezultatima te vjerojatnost za nove projektne suradnje i/ili sinergije u daljnjem redovnom djelovanju.

**Ciljevi projekta:**

Opći cilj programa je odvikavanje i psihosocijalna rehabilitacija ovisnika o drogama, alkoholu i drugim sredstvima ovisnosti i njihova trajna apstinencija.

Specifični ciljevi programa su:

• osigurati za 30 ovisnika ciklus pripremnih aktivnosti za odlazak u terapijsku zajednicu,

• smještaj u terapijsku zajednicu San Patrignano Italija te kontinuiranu podršku,

• osigurati kontinuiranu podršku obiteljima ovisnika tijekom rehabilitacije,

• informirati i osvijestiti 5000 članova opće populacije o radu San Patrignana i važnosti zdravog življenja.

**Korisnici projekta:**

1. Direktni korisnici su-mlade osobe, ovisnici o drogama sa područja cijele Republike Hrvatske od 18 do 40 godina, oba spola. Plan je bio obuhvatiti 30 mladih ljudi. Izravni korisnici projekta su ovisnici. Najčešće su to ovisnici o sintetičkim drogama, ali i o supstitucijskim terapijama, heroinu, marihuani i alkoholu. Korisnici su u dobi od 21 do 46 godina, oba spola, najčešće bez stalnog zaposlenja, rastavljeni i žive u kućanstvu sa roditeljima sa područja Splita, Zadra, Zagreba, Makarske i Varaždina.

2. Indirektni korisnici - članovi obitelji ovisnika koji su uključeni u radionice individualnog i grupnog savjetovanja. Psihosocijalna podrška – grupno savjetovanje im je na raspolaganju za vrijeme trajanja programa člana obitelji u San Patrignanu. Radionice za članove obitelji korisnika traju tijekom cijelog psihosocijalnog tretmana člana obitelji u San Patrignanu (oko 4 godine).

•Indirektni korisnici iz opće populacije, 5000 ljudi koji će kroz promotivne aktivnosti udruge dobiti informacije o radu San Patrignana i osvijestiti se o važnosti zdravog življenja.

Planirane aktivnosti za ostvarivanje navedenih ciljeva su:

 -Individualna i grupna savjetovanja sa ovisnicima i članovima obitelji ovisnika;

 -Izrađivanje procjene, stručnog mišljenja i ugovaranje termina ulaska u program rehabilitacije

 u San Patrignano svakog pojedinog korisnika;

 -Organiziranje putovanja i prijevoz ovisnika u San Patrignano;

 -Četverogodišnji psihosocijalni tretman ovisnika u San Patrignanu;

 -Sastanci i radionice sa obiteljima ovisnika na rehabilitaciji o eventualnom napretku,

 -Moguće predvidive intervencije i putovanja u San Patrignano;

 -Organiziranje posjeta obitelji ovisnika u San Patrignano.

 -Podjela promotivnog materijala.

**AKTIVNOSTI I REZULTATI PROJEKTA:**

|  |  |  |  |  |
| --- | --- | --- | --- | --- |
| Naziv aktivnosti | Nositelj aktivnosti | Opis provedene aktivnosti | Vremensko razdoblje | Ostvareni rezultati |
| Individualna i grupna savjetovanja (psihosocijalna podrška i motivacijski intervjui) sa ovisnicima i članovima obitelji ovisnika | Željko Jurin,Siniša Panić, | Individualni i grupni sastanci, psihosocijalna podrška, savjetovanje, diskusija, edukacija, motivacija, dva puta tjedno po 2 sata | od 1. studenog 2018. godine do 31. listopada 2019. godine. | Obuhvaćeno je 19 korisnika za odlazak na liječenje u San Patrignano i 20 članova obitelji ovisnika.  |
| Izrađivanje procjene, stručnog mišljenja i ugovaranje termina ulaska u program rehabilitacije u San Patrignano svakog pojedinog korisnika | Željko Jurin,Siniša Panić, Ured za prihvat u San Patrignanu | Individualni sastanci, savjetovanje, motivacija, edukacija dva puta tjedno po 2 sata | od 1. studenog 2018. godine do 31. listopada 2019. godine. | Izrađena procjena i mišljenje za 19 korisnika. Ugovoren termin ulaska u program za 10 korisnika |
| Četverogodišnji psihosocijalni tretman ovisnika u San Patrignanu | Siniša PanićTerapijska zajednica San Patrignano Italia | Psihosocijalna rehabilitacija, praćenje korisnika, intervencije, kupnja trajektnih karata, najam vozila, prijevoz ovisnika Split – San Patrignano - Split | Kontinuirano – 4 godine | U Italiju odvedeno 10 korisnika i uključeno u program rehabilitacije. U programu je sveukupno 19 korisnika.  |
| Sastanci i radionice sa članovima obitelji ovisnika na rehabilitaciji | Željko Jurin,Siniša Panić, | Individualni i grupni sastanci, savjetovanje, diskusija, edukacija, motivacija  | od 1. studenog 2018. godine do 31. listopada 2019. godine. | 20 novopridošlih članova obitelji korisnika uključeno.  |
| Promotivne aktivnosti Networking | Siniša Panić + 7 volontera  | Postavljeni su mini info pultovi sa informacijama o aktivnostima programa S potencijalnim korisnicima smo komunikacirali putem društvenih mreža. Osvježavali facebook i web stranicu udruge. Ostvarili smo partnerstva sa CZSS Split i NZZJZ Splitsko-dalmatinske županije. Podijelili smo više od 2000 komada promotivnog materijala. | od 1. studenog 2018. godine do 31. listopada 2019. godine. | 2000 podjeljenih letaka, 19 novih kontakata,2 nova partnerstva |
| Organizacija predavanja na temu Psihosocijalna rehabilitacija ovisnika za lokalne dionike | Siniša Panić,Nataša Kekez Vrgoč | Okrugli stol – predavanje | 24.svibnja 2019. | 40 sudionika, socijalnih djelatnika, umrežavanje sa Centrima koji nisu pokriveni socijalnim uslugama koje provodi udruga |

U navedenom periodu ciljevi su ostvareni sukladno prijedlogu programa. Kroz programske aktivnosti obuhvaćeno je 19 korisnika od kojih je 10 prihvaćeno u program psihosocijalne rehabilitacije u San Patrignano. U aktivnosti sastanaka sa članovima obitelji ovisnika u tretmanu uključeno je 20 članova obitelji. Obuhvaćeno je sveukupno 39 korisnika. U lokalnoj zajednici je podijeljeno oko 2000 letaka promocije projekta. Zaključuje se kako su sve planirane aktivnosti i provedene, kolika je bila potreba u zajednici. ***Tijekom treće godine provedbe aktivnosti provedene su i dodatne aktivnosti umrežavanja. One su rezultat preporuke izvješća nezavisne evaluacije iz prošle godine provedbe projekta.***

Lokalni dionici (Centar za socijalnu skrb Split, Grad Split i Županija Splitsko-dalmatinska) i djelatnici lokalnih Centara za socijalnu skrb (Solin, Trogir, Kaštela, Omiš, Sinj, Vis i Korčula) su sudjelovali na okruglom stolu udruge na temu Psihosocijalna rehabilitacija ovisnika održanom u Centru za socijalnu skrb Split 24.svibnja 2019. godine. ***Tijekom okruglog stola je i provedena fokus grupa sa 40 socijalnih radnika iz cijele Splitsko-dalmatinske županije. Iznjedreni su najčešći izazovi s kojima se susreću u svom radu na terenu. Razmatrani su novi modeli rada koji bi odgovorili na izrečene izazove.*** Na okruglom stolu su bili prisutni predstavnici Grada Splita i Županije koji su izrazili spremnost pomoći oko infrastrukture.

**Metode ostvarenja ciljeva projekta:**

Korisnici su bili uključeni u radionice individualnog i grupnog savjetovanja, odnosno psihosocijalnu podršku, psihoterapiju i motivacijske intervjue za odlazak na liječenje u San Patrignano. Veći dio ih je još u pripremi, a neki su odvedeni i započeli su program rehabilitacije u San Patrignanu. Ove radionice u prosjeku traju 2-5 mjeseci, a tretman u San Patrignanu oko 4 godine. Tijekom same pripreme psiholog provodi dijagnostiku multidimenzionalnim upitnicima ličnosti te se ovisnik šalje u zajednicu sa već izrađenim profilom ličnosti. U zajednici u Italiji su ustrojene stručne službe psihologa i psihijatara koji dalje rade s pojedincem. Ovisnici zadnji kolokvij imaju u Italiji , u samoj zajednici prilikom čega se upoznaju uživo sa načinom rada, s njima se obavi intervju i procjena. Nakon tjedan dana, organizira se prihvat u zajednicu. San Patrignano raspolaže sa 53 laboratorija za stručnu obuku i usavršavanje, dva kina, kazalište, dvije sportske i kongresna dvorana, studenski centar, stomatološki centar, dječji vrtić, bazen,hipodrom, nogometni tereni. Svim intervjuiranim dionicima je važan edukacijski dio u sklopu kojeg osoba može steći dodatna zvanja koje će joj po izlasku omogućiti zaposlenje.

Indirektni korisnici su članovi obitelji ovisnika koji su uključeni u radionice individualnog i grupnog savjetovanja. Psihosocijalna podrška – grupno savjetovanje im je na raspolaganju za vrijeme trajanja programa člana obitelji u San Patrignanu. Radionice za članove obitelji korisnika traju tijekom cijelog psihosocijalnog tretmana člana obitelji u San Patrignanu (oko 4 godine). . Udruga u Splitu organizira jednom tjedno kolokvije roditelja. Oni ne služe samo osnaživanju i podršci roditelja, već imaju i praktični karakter. Budući prve dvije godine tretmana ovisniku ne smije nitko dolaziti u posjet, ostali roditelji iz Hrvatske, mogu prenijeti roditeljima ovisnika zlata vrijedne informacije o njihovom djetetu, kako izgleda, kako se osjeća, kako napreduje a i predati pisma. Pisma su jedini način koji je ovisnicima dozvoljen budući je korištenje telefona, mobitela, tableta , laptopa zabranjeno.

Projekt se promovirao putem društvenih mreža (Facebook i Instagram) i web stranice udruge, te putem 2000 distribuiranih letaka o projektnim aktivnostima. Na HRT3 i HRT4 jednom mjesečno se prikazuje dokumentarni film o San Patrignanu, a projektni tim je čest gost okruglih stolova i radio emisija vezano uz problematiku ovisnosti.

Lokalni dionici (Centar za socijalnu skrb Split, Grad Split i Županija Splitsko-dalmatinska) i djelatnici lokalnih Centara za socijalnu skrb (Solin, Trogir, Kaštela, Omiš, Sinj, Vis i Korčula) su sudjelovali na organiziranom predavanju udruge na temu Psihosocijalna rehabilitacija ovisnika održanom u velikoj Sali Centra za socijalnu skrb Split 24.svibnja 2019. godine. Predavanju je prisustvovala zamjenica gradonačelnika Jelena Hrgović Tomaš , pročelnica Odjela za demografiju, socijalnu skrb i zdravstvenu zaštitu Grada Splita Magda Vrvilo, te predstavnici SD županije i Centara za socijalnu skrb (Sinj, Omiš, Brač, Vis, Korčula), ukupno 40 socijalnih radnika. Predstavljen je terapijski centar San Patrignano u Italiji kroz koji su tijekom 20 godina rada udruge prošli na stotine ovisnika poglavito iz Splita i Splitsko-dalmatinske županije i model umrežavanja lokalnih dionika za razvoj i poboljšanje kvalitete socijalnih usluga. Tijekom okruglog stola je provedena fokus grupa polustrukturiranog tipa o iskustvima socijalnih radnika s terena i problemima tj, izazovima na koje nailaze u radu s ovisnicima. Razgovaralo se o potrebi proširenja programa na ovisnike koji su u srednjim godinama.

**PROVEDENI POSTUPCI EVALUACIJE**

1. Analiza projektne dokumentacije

2. Provedba upitnika (upitnik koji je korišten pri intervjuu korisnika udruge nalazi se u Prilogu 1.)

3. Polu-strukturirani pojedinačni i grupni intervjui sa ovisnicima i članovima obitelji

4. Observacija rada- prisustvovanje kolokvijima tajnika udruge sa korisnicima.

5. Propitivanje iskustava i stavova 40 socijalnih radnika sa područja Splitsko-dalmatinske županije na okruglom stolu u CZSS-u Split- forma fokus grupe

**IZVEDENI ZAKLJUČCI**

Korisnicima se pruža jako malo mogućnosti za izlječenje u Državnim ustanovama koje nisu u mogućnosti pružiti dugogodišnji psihosocijalni tretman sa smještajem jer je izrazito skup. Najčešće su to kratkoročni tretmani u detox jedinicama ili psihijatrijama gdje se uz pomoć farmacijske terapije pokušava pomoći ovisniku. Rezultat takvog tretmana je kratkoročan, skoro pa trenutan, jer pomogne ovisniku da funkcionira pod terapijom, ali nakon izlaska redovito ponovno započinju konzumaciju sredstava ovisnosti. Također i tretmani ovisnika u domovima socijalne skrbi su sve kraći zbog skupoće smještaja, a onda pati konačni rezultat. Većina korisnika u San Patrignanu je već bila u programima domova socijalne skrbi, neki i po više puta, ali nisu uspjeli zadržati trajnu apstinenciju.

San Patrignano koristi razrađene i provjerene metode koje su pokazale učinke. Najveća je rezidencijska terapijska zajednica za oporavak od ovisnosti o drogama u Europi, koja potpuno besplatno korisnicima ovog programa pruža drug-free tretman. Od 1978. godine, kroz zajednicu je prošlo više od 25.000 osoba s problemom ovisnosti o drogama, bez bilo kakve religijske, ideološke ili društvene diskriminacije te potpuno besplatno. Rehabilitacijski program San Patrignana je drug-free, dugoročan i rezidencijski. Pristup San Patrignana je u potpunosti utemeljen na osobama, pruža prostora za njihov osobni i profesionalni rast kojim grade život oslobođen od droge te im također pomaže u društvenoj reintegraciji nakon završenog programa. Zajednica investira u edukaciju i radno osposobljavanje da bi rezidenti sami sebe mogli uzdržavati u budućem životu i postati produktivni članovi društva. Trenutno je u tretmanu 1.500 ovisnika, a sama zajednica raspolaže sa 2.500 kreveta. Tretman traje 4 godine , nakon čega se sa korisnicima zadržava kontakt i pomaže im se u pronalasku zaposlenja. San Patrignano nije mala zajednica u zabačenom mjestu te pruža brojne aktivnosti.

Uspješan program oporavka je onaj koji procjenjuje i oslovljava individualne potrebe i pronalazi najbolji put ka rehabilitaciji i oporavku. Ljudska bića, a ne supstanca ili izabrana droga, trebala bi biti centar programa. Rad na korijenskom uzroku ili uzrocima koji su osobe odveli u ovisnost, ključ je uspješne pomoći onima koji su odlučili prestati sa svojom ovisnošću. Ovaj program se fokusirao na naglašavanje važnosti svake osobe kao jedinstvene individue te bi takva trebala biti i intervencija.

Još jedan ključni aspekt rehabilitacije je vrijeme. Iako u nekim slučajevima program rehabilitacije treba pratiti vremenski slijed, zaključak je da nakon godina ovisnosti za pravu rehabilitaciju potrebno vrijeme te da bi program trebao biti dugoročan. Krajnja svrha oporavka je osnaživanje osoba, opskrbljivanje ovisnika neophodno potrebnim samopoštovanjem, životnim i profesionalnim vještinama koje im nedostaju zbog ovisnosti o drogama. Uspješnost zadržavanja trajne apstinencije korisnika iz Hrvatske, a koji su završili program u San Patrignanu je oko 95%. Udrugu San Patrignano u prosjeku četiri puta tjedno kontaktiraju novi ovisnici koji bi se uključili u tretman rehabilitacije. Autonomija korisnika je krajnji cilj ovog programa i trebala bi se postići zahvaljujući individualiziranom pristupu koji uzima u obzir potrebe i napredak svakog ovisnika u oporavku.

On je izrađen da podupire i njeguje društvenu reintegraciju kroz obogaćivanje alatima, edukacijskim aktivnostima i obukom za rad te profesionalnom psihološkom podrškom kad je to potrebno, pripremajući ovisnike u oporavku za njihovu uspješnu društvenu reintegraciju. Tako će vrijeme provedeno u tretmanu predstavljati i investiciju u budućnost ovisnika u oporavku, kao i činiti pozitivan učinak na fazu reintegracije kroz smanjivanje recidiva u ovisnost i kriminalna ponašanja.

Zaposlenje ima ključnu ulogu kako u oporavku, tako i u programima društvene reintegracije. Tijekom tretmana, rad i stjecanje zanimanja podupiru samopoštovanje i održavaju motivaciju, jer pomažu u stvaranju konkretnih prilika za održiv život, nakon završetka programa i dugoročno tijekom programa društvene reintegracije. Šanse za zapošljavanje se uvelike povećavaju ako ovisnici u oporavku mogu računati na formalnu edukaciju, stjecanje školske spreme, certifikata i vještina koje tržište rada zahtijeva. Nadalje, nalaženje zaposlenja je neophodno za ovisnike u oporavku koji često moraju sami sebe uzdržavati i eventualno otplatiti dugove koji su se nagomilali tijekom godina ovisnosti. Sposobnost nalaženja zaposlenja i njegova zadržavanja u dužem periodu jedan je od faktora koji smanjuje recidive i pruža stabilnost oporavljenim ovisnicima te bi ga trebalo smatrati jednim od prioriteta u fazi društvene reintegracije, na isti način na koji bi se tijekom faze rehabilitacije trebale pružati mogućnosti za edukaciju. Na taj se način stvara pozitivan ciklus koji može učinkovito podupirati put društvene reintegracije.

Programske aktivnosti su usmjerene ka poboljšanju kvalitete života i trajnom izlječenju korisnika .

U program psihosocijalne rehabilitacije uključena su 44 ovisnika iz Hrvatske, nezaposlena, sklonih kriminalnim radnjama. Bili su na teret društvu i svojim obiteljima. Korisnici socijalnih pomoći i na dnevnim farmacijskim terapijama.

Danas su uključeni u program psihosocijalne rehabilitacije, zaštićeni od vanjskog lošeg utjecaja. Educiraju se i ulažu vrijeme u sebe. Svakim danom provedenim u San Patrignanu su sve jači, bolji i zdraviji. U udruzi su pronašli oslonac i razumijevanje, a prije svega edukaciju i psihosocijalnu podršku stručnog tima. Odnosi u obitelji su puno kvalitetniji, a korisnici sretniji i zadovoljniji.

Sve pružene usluge zajedno stvaraju jedan prsten zaštitnih čimbenika koji će biti garancija za budućnost korisnika kako ne bi ponovo započeli s konzumacijom sredstava ovisnosti.

Veoma bitan doprinos zajednici kroz provođenje projekta je i financijski aspekt, odnosno ušteda koja se ostvaruje besplatnim tretmanom u San Patrignanu. Naime cijena tretmana u zajednicama koje imaju Ugovor sa Ministarstvom je oko 50.000,00 kuna po ovisniku godišnje. Lako je izračunati da bi godišnji tretman ovih korisnika Ministarstvo koštao više od milijun kuna.

 Među korisnicima su i trudnice i majke s djecom. Za njih je osigurano posebno stanovanje, kako bi se odgovorilo na njihove potrebe. San Patrignano je trenutno jedna od rijetkih terapijskih zajednica koja može prihvatiti cjelokupne obitelji s djecom.

Prilikom intervjua sa psihologom udruge saznaje se i kako se s vremenom povećala potreba za psihijatrijskom pomoći ovisnicima. On već 10-tak godina radi za San Patrignano a ranije je surađivao sa drugim terapijskim zajednicama te u jednoj i bio zaposlen u Italiji ( Mondo Nuovo). Temeljem tog bogatog iskustva zaključuje kako su ovisnici danas puno više narušeni psihički zbog uporabe sintetičkih droga. Pojavljuje se više psihoza kod ovisnika zbog koje je osobu teško uopće prihvatiti u terapijsku zajednicu. Takvog ovisnika „tipična“ terapijska zajednica ni nema kapaciteta prihvatiti. Psiholog naglašava tu činjenicu kao najveći problem. Više od polovice ljudi koji se jave udruzi radi pomoći imaju psihičkih teškoća i to veći dio iz kruga psihotičnih poremećaja. Nažalost, udruga ih mora odbiti jer su u tretmanu psihijatra i kao takvi nisu spremni na ulazak u zajednicu. To se nameće kao osnovni problem o kojem bi trebalo razgovarati sa širom mrežom dionika, uključujući i nadležne institucije.

Upravo zbog dva navedena problema: novih droga koje izazivaju psihijatrijske poremećaje i potrebe zbrinjavanja trudnica i majki s djecom u zajednice, potrebno je osnaživati partnerstva sa javnim ustanovama. To je bila preporuka iz prošlogodišnjeg evaluacijskog izvještaja.

Ostvarena su dva partnerstva u provođenju aktivnosti sa Centrom za socijalnu skrb Split i Nastavnim zavodom za javno zdravstvo Splitsko- dalmatinske županije.

U provedbu projekta je kao neformalni partner uključen Centar za socijalnu Skrb Split, a indirektno i sve njihove podružnice kao i Nastavni zavod za javno zdravstvo SDŽ. Partnerska uloga u projektu se sastoji u informiranju i upućivanju ovisnika i članova njihovih obitelji na aktivnosti projekta i Udrugu San Patrignano , osobito ovisnika-roditelja maloljetne djece, ali i samaca u svrhu pružanja potpore s područja roditeljstva , te drugih aktivnosti usmjerenih poboljšanju kvalitete njihovog života (školovanje, zapošljavanje, osiguravanje kontakata sa roditeljima u TZ, liječenja u San Patrignanu, sudjelovanja u radionicama i drugo). Na ovaj način Centar dobiva mogućnost ispitati motivaciju korisnika, njihovu spremnost da sa „najboljih namjera“ prijeđu na konkretne akcije usmjerene poboljšanju kvalitete života njihovih obitelji. Povratna informacija o korisnicima važna je u procjeni rizika i odlučivanju o daljnjem postupanju u odnosu na korisnike. Centar dobiva mogućnost praćenja napredovanja korisnika kroz programe Udruge, ali i druge projekte usmjerene rehabilitaciji i

Lokalni dionici (Centar za socijalnu skrb Split, Grad Split i Županija Splitsko-dalmatinska) i djelatnici lokalnih Centara za socijalnu skrb (Solin, Trogir, Kaštela, Omiš, Sinj, Vis i Korčula) su sudjelovali na organiziranom predavanju udruge na temu Psihosocijalna rehabilitacija ovisnika održanom u velikoj Sali Centra za socijalnu skrb Split 24.svibnja 2019. godine. Predavanju je prisustvovala zamjenica gradonačelnika Jelena Hrgović Tomaš , pročelnica Odjela za demografiju, socijalnu skrb i zdravstvenu zaštitu Grada Splita Magda Vrvilo, te predstavnici SD županije i Centara za socijalnu skrb (Sinj, Omiš, Brač, Vis, Korčula), ukupno 40 socijalnih radnika. Predstavljen je terapijski centar San Patrignano u Italiji kroz koji su tijekom 20 godina rada udruge prošli na stotine ovisnika poglavito iz Splita i Splitsko-dalmatinske županije i model umrežavanja lokalnih dionika za razvoj i poboljšanje kvalitete socijalnih usluga. Tijekom okruglog stola je provedena fokus grupa polustrukturiranog tipa o iskustvima socijalnih radnika s terena i problemima tj, izazovima na koje nailaze u radu s ovisnicima.

Većina odgovora išla je u istom smjeru, a to su povećani izazovi rada s ovisnicima u srednjoj životnoj dobi koji uspijevaju nekako funkcionirati na poslu i u obitelji. Učestalo su na bolovanju, prikrivaju se drugim dijagnozama kod poslodavaca. Obitelj najčešće jedina zna da konzumiraju sredstva ovisnosti i skrivaju to od uže i šire sredine. Posebno je skrivanje naglašeno u manjim sredinama. Većina ovisnika srednje dobi imaju djecu. Ona rijetko znaju za problem i ovisnik s partnerom ih nastoje zaštititi od predrasuda sredine. Ova grupa ovisnika o opijatima često ima problema i sa kockanjem. Imaju često preko 50 godina i upitna je odluka o odlasku u terapijsku zajednicu čiji program traje minimalno 3 godine. U zaključku se uz aktivno sudjelovanje dionika iz Grada Splita i Županije Splitsko-dalmatinske zato razgovaralo o potrebi proširenja programa na ovisnike koji su u srednjim godinama.

**ZAKLJUČCI UKRATKO I PREPORUKE**

San Patrignano kao međunarodna terapijska zajednica koja postoji od 1978. godine do sada je u tretmanu imala oko 40.000 ljudi. Metode koje koristi su provjerene i potvrđene u svojoj korisnosti. Terapijska zajednica ovakvog tipa, zasnovana na stručnosti, edukaciji korisnika te njihovom osposobljavanju za samostalan život je sveobuhvatna i za svaku pohvalu.

Što se hrvatskog ogranka zajednice tiče, udruge San Patrignano sa sjedištem u Splitu, nekoliko je preporuka za rad potrebno dati. One se ne tiču kvalitete rada tajnika i psihologa te volontera jer je njihova kvaliteta na visokom nivou. To su ljudi sa preko 16 godina iskustva rada sa ovisnicima koji su većinu tog perioda u San Patrignanu. Dobro poznaju populaciju i vrlo vjerojatno ne postoji situacija koja bi ih mogla iznenaditi.

***Preporuke vanjske evaluacije programa prošle godine išle su u smjeru jačanja suradnje sa lokalnom zajednicom , posebno institucijama koje pružaju direktnu pomoć ovisnicima i obiteljima.*** Na tom planu je napravljen veliki pomak. Udruga je okupila lokalne dionike;Centar za socijalnu skrb Split, Grad Split i Županija Splitsko-dalmatinska. Zamjenica gradonačelnika Jelena Hrgović Tomaš , pročelnica Odjela za demografiju, socijalnu skrb i zdravstvenu zaštitu Grada Splita Magda Vrvilo, te predstavnici SD županije i Centara za socijalnu skrb (Sinj, Omiš, Brač, Vis, Korčula), ukupno 40 socijalnih radnika sudjelovali su na okruglom stolu udruge na temu Psihosocijalna rehabilitacija ovisnika. S navedenim dionicima ostvarena je uska suradnja. Socijalni radnici su dobili bitne informacije o programu terapijske zajednice San Patrignano te su motivirani za preporučavanje ovisnika u program.

***Dalje bi se trebalo usmjeriti na promoviranje programa među dionicima u sustavu zdravstvene skrbi, među liječnicima opće medicine te psihijatrima te obrazovnog sustava među liječnicima školske medicine te stručnim suradnicima u srednjim školama te na fakultetima kroz Centre za savjetovanje studenata.***

Nadalje, valjalo bi u suradnji sa nadležnim institucijama ***osmisliti načine pomoći ovisnicima koji imaju potrebu za psihijatrijskim liječenjem.*** Kako te pojedince uključiti u tretman odvikavanja od ovisnosti?

U radu okruglog stola provedena je fokus grupa sa socijalnim radnicima sa terena sa sljedećim zaključcima: ***povećani su izazovi rada s ovisnicima u srednjoj životnoj dobi koji uspijevaju nekako funkcionirati na poslu i u obitelji.*** Učestalo su na bolovanju, prikrivaju se drugim dijagnozama kod poslodavaca. Obitelj najčešće jedina zna da konzumiraju sredstva ovisnosti i skrivaju to od uže i šire sredine. Posebno je skrivanje naglašeno u manjim sredinama. Većina ovisnika srednje dobi imaju djecu. Ona rijetko znaju za problem i ovisnik s partnerom ih nastoje zaštititi od predrasuda sredine. Ova grupa ovisnika o opijatima često ima problema i sa kockanjem. Imaju često preko 50 godina i upitna je odluka o odlasku u terapijsku zajednicu čiji program traje minimalno 3 godine. Započeli su uz aktivno sudjelovanje dionika iz Grada Splita i Županije Splitsko-dalmatinske razgovori o potrebi proširenja programa na ovisnike koji su u srednjim godinama na području splitsko-dalmatinske županije. ***U tom programu bi se bez nužnog odlaska u terapijsku zajednicu u Italiji provodile aktivnosti koje bi pomogle ovisniku i obitelji u matičnoj sredini. Preporuka je da se rad udruge San Patrignano Split ojača u tom smjeru .***

Izvješće pripremila:

Dr. sc. Anka Kekez Koštro

**IZVOR:**

1. Nacionalna strategija suzbijanja zlouporabe droga 2012.-2017.
2. Izvješće o provedbi nacionalne strategije i akcijskog plana suzbijanja zlouporabe droha u Republici Hrvatskoj za 2014. Godinu.
3. UPORABA SREDSTAVA OVISNOSTI U HRVATSKOM DRUŠTVU, Istraživanje na općoj populaciji, Institut Ivo Pilar, 2016.
4. Uporaba droga u općoj populaciji i specifičnim ciljanim skupinama , Hrvatski zavod za javno zdravstvo, 2015.
5. Europsko izvješće o drogama, Europski centar za praćenje droga i ovisnostima o drogama, ( EMCDDA ), 2016.
6. Europsko istraživanje o pušenju, pijenju alkohola i uzimanju droga među učenicima (ESPAD engl. The European School Survey Project on Alcohol and Other Drugs), 2015.
7. Siniša Brlas, Savjetodavni rad s ovisnicima, Virovitica 2011.
8. <http://www.emcdda.europa.eu/themes/best-practice/examples>
9. <http://www.emcdda.europa.eu/publications/perk>
10. <http://www.emcdda.europa.eu/eib>).
11. http://[www.mup.hr](http://www.mup.hr)
12. http://www.hzjz.hr/)

**ANKETA ZA KORISNIKE UDRUGE SAN PATRIGNANO**

 ova je anketa anonimna – vaše nam je iskreno mišljenje dragocjeno za poboljšanje rada udruge , unaprijed hvala!

1. Opći podaci:

a. Dob \_\_\_\_\_\_\_\_\_\_

 b. Spol \_\_\_\_\_\_\_\_\_\_\_

c. Stupanj obrazovanja \_\_\_\_\_\_\_\_\_\_

d. Vaše zanimanje

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

2. Zaposlenje:

 a. Stalno zaposlen/a b. Honorarno zaposlen/a c. Sezonski rad d. Nezaposlen/a

 3. Primate li vi ili vaša obitelj socijalnu pomoć? a. DA b. NE

 4. Kada ste se prvi put obratili udruzi ?

 a. U zadnjih 6 mjeseci b. Prije godinu dana c. Prije dvije ili više godina

5. Koristite li trenutno usluge?

a. Da, često b. Da, ponekad c. Ne

6. Kako ste saznali za udrugu?

a. Preko drugih korisnika udruge

 b. Preko osoblja udruge

 c. Preko prijatelja

 d. Preko obitelji

 e. Preko liječnika

f. Preko medija ili letaka

 g. Preko neke druge organizacije ili ustanove.

h. Na neki drugi način, koji?

7. Zašto ste se obratili udruzi ?

 a. Imao/la sam problema s ovisnosti

 b. Član moje obitelji ima problema s ovisnosti

c. Meni bliska osoba ima problema s ovisnosti

d. Želim znati više o problemima ovisnosti radi prevencije

 e. Iz nekog drugog razloga, kojeg?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

8. Koje ste sve usluge udruge dosad koristili?

a. Grupe samopomoći ili terapijske grupe

b. Individualna terapija

c. Zdravstveno savjetovanje

d. Informiranje i upućivanje na druge tretmane

e. Pomoć pri ostvarivanju socijalnih prava (smještaj, osobni dokumenti)

 f. Drop-in centar

g. Pomoć pri školovanju ili zapošljavanju

h. Zamjena igala

 i. Usluge psihijatra

 j. Obiteljsko savjetovanje

 k. Testiranje na hepatitis B i C i/ili HIV

 l. Informatičke ili likovne radionice

9. Navedite imena 1-3 osobe u udruzi s kojima imate najbolji odnos:

 1. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

2. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 3. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

10. Molimo za svaku tvrdnju navedite koliko se s njom slažete:

Slažem se

Djelomično se slažem

Ne slažem se

San Patrignano ima više poštovanja i razumijevanja za ovisnike od drugih organizacija

San Patrignano nudi usluge koje su jako korisne za smanjenje štete od ovisnosti

San Patrignano ima dovoljno preventivnih aktivnosti

San Patrignano je uspješan u pružanju podrške bivšim ovisnicima u sklopu resocijalizacije

Važno je što su sve usluge San Patrignana besplatne za korisnike

Osoblje udruge je dovoljno stručno u radu na problemima ovisnosti

Udruga je uspješna u pružanju podrške obiteljima ovisnika

Udruga bi trebala više raditi na pomoći u zapošljavanju bivših i sadašnjih ovisnika

S osobljem udruge može se razgovarati u povjerenju bez straha od curenja informacija

Radno vrijeme udruge odgovara potrebama korisnika

Udruga bi mogla u većoj mjeri angažirati korisnike kao volontere u svom radu

Udruga je dovoljno prisutna „na cesti“, radi savjetovanja i podrške ovisnicima koji nisu spremni doći u San Patrignano

San Patrignano je organizacija koju mogu preporučiti svima kojima je potrebna pomoć vezana uz ovisnost

Osoblju udruge stvarno se stalo da razumiju probleme s kojima se susreću ovisnici i njihove obitelji

Udruga nudi više usluga vezanih uz probleme ovisnosti od drugih organizacija ili ustanova

11. Što vam se posebno sviđa u udruzi San Patrignano?

12. Što vam se posebno ne sviđa u udruzi?

 13. Što bi udruga trebala promijeniti u svom načinu rada?

Puno hvala na Vašoj pomoći ☺ ☺☺ ☺